Dôvodová správa  

Všeobecná časť

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov sa do právneho poriadku Slovenskej republiky preberá článok 4 smernice Európskeho parlamentu a Rady  2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí.

Nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí sa stanovil nový systém klasifikácie a označovania chemických látok a zmesí v EÚ na základe Globálneho harmonizovaného systému klasifikácie a označovania chemických látok a zmesí (Globally Harmonised System – GHS) na medzinárodnej úrovni.     

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov sa tieto zmeny v systéme klasifikácie a označovania chemických látok premietnu aj do legislatívy Slovenskej republiky, pričom sa zachová dosiahnutá úroveň  ochrany zamestnancov. 

Týmto návrhom nariadenia vlády SR sa aktualizuje odborná terminológia, aby sa zabezpečila koherencia právnych predpisov a náležitá úroveň ochrany zdravia a bezpečnosti pri práci v prípade, že v pracovnom prostredí sú prítomné nebezpečné chemické látky a zmesi vrátane karcinogénnych a mutagénnych faktorov. 

Návrh nariadenia vlády je v súlade s Ústavou Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Osobitná časť

K čl. I

K bodu 1 
Dôvodom zmeny základného pojmu nebezpečný chemický faktor je precizovanie textu v súlade s terminológiou uvedenou v nariadení Európskeho parlamentu a Rady (ES) č. 1272/2008 o klasifikácii, označovaní a balení látok a zmesí.
	                                                                                                                                                     
K bodu 2
	Dôvodom doplnenia dodatočných informácií z karty bezpečnostných údajov je precizovanie textu v súlade s terminológiou uvedenou v nariadení Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry.

K bodu 3
           Účelom doplnenia ustanovenia je najmä zlepšenie využitia údajov o expozičných scenároch z kariet bezpečnostných údajov, čo je  dôležité  pre ochranu zdravia pri expozícii zamestnancov chemickým faktorom pri práci. 

K bodom 4 a 5
           Účelom doplnenia je zosúladenie kritérií súvisiacich s odbornou spôsobilosťou  na prácu s veľmi toxickými látkami a zmesami  a toxickými látkami a zmesami  s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí v rámci nového harmonizovaného systému klasifikácie a označovania chemických látok a zmesí v EÚ. 

K bodu 6
           V súvislosti s novým znením písmena b) v § 2 je potrebné upraviť aj znenie uvádzacej vety v § 11.

K bodu 7
            Ide o úpravu názvu v súlade s platnou legislatívnou úpravou.

K bodom 8 až 14 
Účelom zmeny je zosúladenie klasifikácie karcinogénnych a mutagénnych faktorov v prílohách č. 1 a 2 podľa kategórií nebezpečnosti s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí v rámci nového harmonizovaného systému klasifikácie a označovania chemických látok v EÚ (Globally Harmonised System). Karcinogénny a mutagénny faktor pôvodne označený ako karcinogén kategórie 1 alebo mutagén kategórie 1 sa označuje ako karcinogén kategórie 1A alebo mutagén kategórie 1A (dokázaný karcinogén pre ľudí alebo mutagén ľudských zárodočných buniek). Karcinogénny a mutagénny faktor pôvodne označený ako karcinogén kategórie 2 alebo mutagén kategórie 2 sa označuje ako karcinogén kategórie 1B alebo mutagén kategórie 1B (pravdepodobný karcinogén alebo mutagén cicavčích zárodočných buniek). 

          
K bodu 15
	Do prílohy č. 4, ktorú tvorí zoznam právne záväzných aktov EÚ prebratých do nariadenia vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci, sa dopĺňa smernica Európskeho parlamentu a Rady 2014/27/EÚ. 

K čl. II
            Účinnosť nariadenia vlády sa navrhuje 1. mája 2015.